Diari Oficial de la Generalitat Valenciana


Sumari del DOGV 225, del 07-02-1985 (1985/803913)

ORDRE de 10 de desembre de 1984, de la Conselleria d'Indústria, Comerç i Turisme, per la qual es convoca concurs públic per a la concessió de subvencions a les Agencies de Viatges i Mitjàns de Comunicació que programen "Rutes de Turisme" dins del territori de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   225

Data del DOGV
:   07-02-1985

Secció del DOGV
:   ALTRES DISPOSICIONS

Número del document
:   1985/803913


Data del document
:   10-12-1984

Organisme emissor
:   Conselleria d'Indústria, Comerç i Turisme

Tipus de document
:   Ordre

Ordre de 10 de desembre de 1984, de la Conselleria d'Indústria, Comerç i Turisme, per la qual es convoca concurs públic per a la concessió de subvencions a les agències de viatges i mitjans de comunicació que programen "Rutes de Turisme", dins del territori de la Comunitat Valenciana.  
Un adient foment i desenvolupament del turisme a la Comunitat Valenciana exigeix que el visitant potencial puga escollir diversos mitjans per conèixer una determinada comarca o regió. Entre aquests mitjans, té especial atractiu o interès les anomenades "Rutes Turístiques", atès que el viatger, en contacte directe amb el medi físic, coneix les distintes realitats que la nostra Comunitat li pot oferir, més o menys exhaustivament.  
En atenció d'aquests motius, en disposició de les dotacions pressupostàries corresponents, i d'acord amb les competències assignades pel Decret 21/84, de 21 d'agost, del Consell de la Generalitat Valenciana, aquesta Conselleria ha disposat:  
Article 1.r  
Es convoca el concurs públic per a la concessió de subvencions per import de vint i vuit milions de pessetes (84.792.670) a aquelles Agències de Viatges o Mitjans de Comunicació privats que organitzen o promocionen "Rutes Turístiques" dins del territori de la Comunitat Valenciana.  
Article 2.n  
Podran sol·licitar les subvencions esmentades els Directors d'Agències de Viatges o sucursals que tinguen la seu a la Comunitat Valenciana, i els Directors dels Mitjans de Comunicació a què fa referència l'article anterior, mitjançant instància dirigida a l'Honorable Sr. Conseller d'Indústria, Comerç i Turisme, que serà presentada en el termini màxim de 20 dies naturals a partir de la publicació d'aquesta Ordre en el Diari Oficial de la Generalitat Valenciana, a través dels Serveis Territorials de Turisme o per qualssevol dels mitjans establerts en l'article 66 de la LPA.  
Article 3.r  
Amb la instància, els interessats hi presentaran tota la documentació que justifique la campanya de "Rutes Turístiques" a realitzar, així com justificants de les despeses de promoció 1 publicitat que origine la campanya esmentada. En tot cas, cada Ruta Turística haurà d'incloure l'itinerari a realitzar, amb una planificació dels llocs de visita, excursió i altres.  
Article 4.t  
El límit màxim de la subvenció que podrà ser atorgada queda fixat en el 30% de les despeses totals de la planificació, organització i promoció de les Rutes Turístiques realitzada per les Agències i els Mitjans de Comunicació.  
Article 5.è  
La Conselleria d'Indústria, Comerç i Turisme podrà recaptar dels sol·licitants l'aportació de qualssevol documents i dades complementaris que estime necessaris i oportuns per tal de resoldre millor els expedients.  
Article 6.é  
Finalitzat el termini de presentació de sol·licituds, i a proposta de la Junta de Qualificació, el Conseller d'Indústria, Comerç i Turisme dictarà Resolució en la qual, en cas de resultar positiva, hom determinarà la quantia de l'ajuda concedida.  
Article 7.é  
La Junta de Qualificació estarà presidida per l'Il·lm. Sr. Director General de Turisme. A més a més d'aquest, la integraran el Sr. Interventor Delegat de la Conselleria d'Indústria, Comerç i Turisme, i tres funcionaris de la Direcció General o dels Serveis Territorials de Turisme.  
Article 8.è  
Els pagaments seran ordenats amb justificació prèvia, pel beneficiari, de la destinació de la subvenció o de les activitats que marque la Resolució que atorgue les ajudes.  
Per causa justificada, ocasionalment, i a sol·licitud del beneficiari, la Conselleria d'Indústria, Comerç i Turisme podrà avançar el pagament de les subvencions amb anterioritat a la realització del projecte aprovat, amb la presentació prèvia de prou garanties del fidel compliment d'aquest.  
Article 9.è  
En el supòsit que el beneficiari de les ajudes incomplís la destinació d'aquestes o qualssevol de les normes aplicables, es declararà l'obligació de reintegrar a la Tresoreria General de la Generalitat Valenciana les quantitats percebudes, sense perjudici de les altres accions que s'hi escaiguen.  
Les quantitats esmentades tindran la consideració d'ingressos públics a tots els efectes.  
DISPOSICIO FINAL  
Primera  
L'Il·lm. Sr. Director General de Turisme queda facultat per dictar les disposicions necessàries per al desenvolupament d'aquesta Ordre.  
Segona  
Aquesta Ordre entrarà en vigor el dia de la publicació en el Diari Oficial de la Generalitat Valenciana.  
València, 10 de desembre de 1984.  
El Conseller d'Indústria, Comerç i Turisme,  
SEGUNDO BRU I PARRA